Tällä hetkellä suurin osa työnhakijoista (noin 84 % v. 2019 ja noin 91 % v. 2020) aloittaa työnhakunsa verkkopalvelussa. Sähköistä asiointia hyödynnetään laajasti myös muussa asioinnissa.
Työmarkkinatori on jatkossa yksi luukku viranomaisen tarjoamiin työelämäpalveluihin. Uusien digitaalisten asiointipalvelujen on tarkoitus olla aiempia palveluja helppokäyttöisempiä ja sujuvoittaa asiakkaiden sähköistä asiointia. Sähköisen asioinnin rinnalla säilyy edelleen mahdollisuus käydä asioimassa TE-toimistoissa ja kokeilukunnissa tai ottaa yhteyttä puhelimitse työ- ja elinkeinohallinnon asiakaspalvelukeskukseen (TE-aspa).
Uutena toiminnallisuutena on työnhakuprofiilin laatimis- ja julkaisumahdollisuus. Työnhaku on mahdollista tehdä anonyymina, eikä tiedoista siten käy ilmi henkilön nimi, ikä, sukupuoli eikä etninen tausta. Tämän kaltaisella anonyymilla hakemuksella arvioidaan ainakin joissain tilanteissa olevan työnhakijoiden yhdenvertaisuutta lisäävää vaikutusta.
Sekä työnhakijoiden että työpaikkojen profiilit perustuvat osaamispohjaiseen tietoon. Tekoälyn avulla työt ja tekijät löytävät toisensa entistä paremmin ja nopeammin. Työnantajat saavat esimerkiksi ehdotuksia potentiaalisista työnhakijoista työnhakuprofiilien perusteella.
Työnhakuprofiilin julkaiseminen Työmarkkinatorilla on yksi toimenpide, jolla työnhakija voi osoittaa pohjoismaisen työvoimapalvelumallin edellyttämää hakuaktiivisuutta.